जब परशुराम पंडित को अपनी पुत्री का कहीं पता न लगा, तब वे वृन्दावन आये, लेकिन भला वृन्दावन में करमैती को जानता-पहचानता कौन था कि पता लगता। एक दिन वृक्ष पर चढ़कर परशुराम पंडित इधर-उधर देख रहे थे। ब्रह्मकुण्ड पर उन्हें एक वैरागिनी दिखाई पड़ी। वहाँ जाने पर उन्होंने देखा कि साधुवेश में करमैती ध्यानमग्न बैठी है। पुत्री की दीन-हीन बाहरी दशा देखकर पिता को शोक तो हुआ, परंतु उसके भगवत्प्रेम को देखकर वे अपने को धन्य मानने लगे। कई घंटे बैठे रहने पर भी जब करमैती का ध्यान भंग नहीं हुआ, तब पिता ने उसे हिला-डुलाकर जगाया। वे उससे घर चलकर भजन करने का आग्रह करने लगे। करमैती ने कहा- ‘पिताजी! यहाँ आकर भी कोई कभी लौटा है। मैं तो व्रजराजकुमार के प्रेम में डूबकर मर चुकी हूँ। अब मुर्दा यहाँ से उठे कैसे?’